ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0590/99

υποβολή: Nuala Ahern (V) προς την Επιτροπή

(12 Μαρτίου 1999)

Θέμα: Οδηγία του Συμβουλίου 96/29/Ευρατόμ σχετικά με τις περιβαλλοντικές συνέπειες της χαλάρωσης των ρυθμίσεων που αφορούν τους ελέγχους ραδιενέργειας

Τί διαμαρτυρίες δέχτηκε η Επιτροπή σχετικά με την Οδηγία του Συμβουλίου 96/29/Ευρατόμ(1) όσον αφορά τις περιβαλλοντικές συνέπειες της χαλάρωσης των ρυθμίσεων που αφορούν τους ελέγχους ραδιενέργειας. Ποιές πληροφορίες έχει σχετικά με ενέργειες που έγιναν από τα κράτη μέλη της ΕΕ για τη μεταφορά της Οδηγίας Βασικών Κριτηρίων στην εθνική νομοθεσία;

Απάντηση της κας Bjerregaard εξ ονόματος της Επιτροπής

(29 Απριλίου 1999)

Η οδηγία του Συμβουλίου 96/29/Ευρατόμ για τον καθορισμό των βασικών κανόνων ασφαλείας για την προστασία της υγείας των εργαζομένων και του πληθυσμού από τους κινδύνους που προκύπτουν από ιονίζουσες ακτινοβολίες, περιέχει τα κύρια χαρακτηριστικά της πρότασης που διατύπωσε η Επιτροπή βάσει της γνώμης της ομάδας επιστημονικών εμπειρογνωμόνων που αναφέρονται στο άρθρο 31 της συνθήκης ΕΚΑΕ.

Η οδηγία 96/29/Ευρατόμ αντικαθιστά την οδηγία 80/836/Ευρατόμ(2) όπως τροποποιήθηκε από την οδηγία 84/467/Ευρατόμ(3) και η Επιτροπή θεωρεί ότι εξασφαλίζει την καλύτερη προστασία των εργαζομένων και του κοινού δεδομένου ότι βασίζεται σε πλέον σύγχρονες επιστημονικές απόψεις και ευθυγραμμίζεται με τη σύσταση των αρμόδιων διεθνών οργανισμών. Αυτή η νέα οδηγία δεν μπορεί να θεωρηθεί ως απορρυθμιστική του συγκεκριμένου τομέα. Αντίθετα, πολλές επιπλέον απαιτήσεις έχουν καθιερωθεί διευρύνοντας το πεδίο εφαρμογής κατά τρόπο που να καλύπτει και την φυσική ακτινοβολία.

Παρά την μέριμνα της Επιτροπής κατά την προπαρασκευή της προτεινόμενης οδηγίας και τις διαπραγματεύσεις με τα θεσμικά όργανα που οδήγησαν στην έγκριση της, η οδηγία όπως και κάθε άλλο νομοθέτημα αποτελεί το αντικείμενο αρνητικής κριτικής εκ μέρους ατόμων ή ομάδων πίεσης. Συνολική επισκόπηση της διατυπούμενης κριτικής επιχειρήθηκε στο εργαστήριο με τίτλο "Επισκόπιση και αξιολόγηση της κριτικής των βασικών κανόνων ασφαλείας για την προστασία των εργαζομένων και του κοινού από τις ιονίζουσες ακτινοβολίες" που οργάνωσε το Κοινοβούλιο στις Βρυξέλλες στις 5 Φεβρουαρίου 1998 και περιλαμβάνεται στο ομότιτλο έγγραφο που δημοσίευσε το Κοινοβούλιο.

Τέλος, πρέπει να σημειωθεί ότι μόνο οι κάτω χώρες έχουν ήδη εντάξει στην νομοθεσία τους τα σημαντικότερα τμήματα της οδηγίας 96/29/Ευρατόμ η οποία θα πρέπει να μεταφερθεί σε εθνική νομοθεσία έως τις 13 Μαΐου 2000. Η Δανία μέχρι στιγμής έχει απλώς μεταφέρει στην εθνική της νομοθεσία ορισμένες από τις διατάξεις της οδηγίας.

(1) ΕΕ L 159 της 29.6.1996, σελ. 1.

(2) ΕΕ L 246 της 17.9.1980.

(3) ΕΕ L 265 της 5.10.1984.
ΓΡΑΠΤΗ ΕΡΩΤΗΣΗ P-0382/99

υποβολή: Nuala Ahern (V) προς την Επιτροπή

(19 Φεβρουαρίου 1999)

Θέμα: Εκτέλεση του προγράμματος Joule-Thermie στο πλαίσιο του 4ου προγράμματος πλαισίου για την έρευνα

Αναφορικά με την Ειδική Έκθεση αριθ. 17/98 του Ελεγκτικού Συνεδρίου σχετικά με την έρευνα στο πλαίσιο του προγράμματος Joule-Thermie(1), προτίθεται η Επιτροπή να διευκρινίσει γιατί τα προβλεφθέντα για δαπάνες των σχεδίων χρηματικά ποσά είναι κατά 20 % τουλάχιστον μικρότερα από αυτά που προβλέπονται στο Παράρτημα ΙΙ της Απόφασης του Συμβουλίου για τη θέσπιση ειδικού προγράμματος έρευνας και τεχνολογικής ανάπτυξης, συμπεριλαμβανομένης της επίδειξης, στον τομέα των μη πυρηνικών μορφών ενέργειας (1994-1998) στο πλαίσιο του 4ου προγράμματος πλαισίου (94/806/ΕΚ)(2), και, ιδίως, γιατί τα προοριζόμενα για τις ΜΜΕ κονδύλια έχουν διαχωρισθεί από τις πιστώσεις των σχεδίων αντί να συμπεριληφθούν σε αυτές, γεγονός το οποίο υποδηλεί ότι η συμμετοχή των ΜΜΕ στα προγράμματα ανέρχεται σε 5 %.

Είναι σε θέση η Επιτροπή να διευκρινίσει, επίσης, γιατί οι σχετικές με τις ανανεώσιμες πηγές ενέργειας δαπάνες του προγράμματος Joule παρουσίαζαν έλλειμμα της τάξεως των 70 εκατ. Ecu μέχρι το τέλος του 1997, ενώ για την προαγωγή της ορθολογικής χρήσης της ενέργειας και την προώθηση των ορυκτών καυσίμων είχαν δαπανηθεί ποσά που υπερέβαιναν κατά 8,9 εκατ. Ecu και 6,8 εκατ. Ecu αντιστοίχως αυτά που είχαν αρχικά προβλεφθεί;

Είναι δυνατή, υπ' αυτές τις συνθήκες, η κάλυψη του ελλείμματος αυτού των 70 εκατ. Ecu προ της ολοκλήρωσης του προγράμματος προκειμένου να εκπληρωθούν οι υποσχέσεις της Επιτρόπου κ. Cresson προς το Κοινοβούλιο; Εάν δεν είναι δυνατή, ποια μέτρα πρόκειται να ληφθούν;

(1) ΕΕ C 356 της 20.11.1998, σελ. 39.

(2) ΕΕ L 334 της 22.12.1994, σελ. 105.
ΓΡΑΠΤΗ ΕΡΩΤΗΣΗ E-0395/99

υποβολή: Αλέξανδρος Αλαβάνος (GUE/NGL) προς την Επιτροπή

(1 Μαρτίου 1999)

Θέμα: Πορεία των προγραμμάτων για πρόληψη και θεραπεία από τα ναρκωτικά

Η περίθαλψη, η ψυχολογική στήριξη αλλά και η υποστήριξη των βασικών ικανοτήτων τους και η βελτίωση των επαγγελματικών προσόντων βοηθούν τους χρήστες και τους πρώην χρήστες να επανενταχθούν στην οικογένεια και την κοινωνία και να μην αντιμετωπίσουν τον κοινωνικό αποκλεισμό. Το μέτρο 5 του υποπρογράμματος 3 του "Κοινωνικού Αποκλεισμού" αλλά και το μέτρο 4 του υποπρογράμματος 2 "Πρόνοια" του προγράμματος Υγεία - Πρόνοια επιδιώκουν να αντιμετωπίσουν τα προβλήματα των χρηστών και των πρώην χρηστών ναρκωτικών ουσιών στην Ελλάδα.

Επειδή υπάρχει συγκεκριμένο χρονοδιάγραμμα για τα ανωτέρω υποπρογράμματα, ερωτάται η Επιτροπή:

1. Ποια είναι η πορεία των ανωτέρω υποπρογραμμάτων και ποιες ενέργειες έχουν προχωρήσει;

2. Υπάρχει καθυστέρηση στις απορροφήσεις και αν ναι, ποιες είναι οι κυριότερες αιτίες των καθυστερήσεων;

Απάντηση του κ. Flynn εξ ονόματος της Ευρωπαϊκής Επιτροπής

(16 Απριλίου 1999)

Στα πλαίσια του μέτρου 5 του υποπρογράμματος 3 του επιχειρησιακού προγράμματος "Καταπολέμηση του αποκλεισμού από την αγορά εργασίας" (Κοινοτικό πλαίσιο στήριξης για την Ελλάδα 1994-1999), ενσωματωμένες ενέργειες που περιλαμβάνουν κατάρτιση, κατάρτιση και συνοδευτικά μέτρα ή μέτρα υποστήριξης εφαρμόστηκαν για την υποστήριξη βασικών προσωπικών ικανοτήτων και την προώθηση της επανένταξης στην κοινωνία και στην αγορά εργασίας των πρώην ναρκομανών.

Περίπου το 27 % του συνολικού προϋπολογισμού 1994-1999 που έχει διατεθεί για τη συγκεκριμένη ομάδα-στόχο (± 9 εκατομμύρια [fmxeuro]) απορροφήθηκε κατά τη διάρκεια των ετών 1994 έως 1997. Η μάλλον χαμηλή απορρόφηση οφείλεται σε μεγάλο βαθμό στις δυσκολίες που αντιμετώπισε η εφαρμογή του συνολικού επιχειρησιακού προγράμματος κατά την περίοδο 1994-1997, ως επακόλουθο της καινοτόμου προσέγγισης, των ανεπαρκών διοικητικών δομών και δομών μάνατζμεντ, της έλλειψης κατάλληλων υπηρεσιών εφαρμογής και της ανεπάρκειας πιστοποίησης.

Ενόψει του περιορισμένου αριθμού ενεργειών που έχουν εφαρμοστεί προς όφελος της συγκεκριμένης ομάδας-στόχου, η Ευρωπαϊκή Επιτροπή ζήτησε από τις ελληνικές αρχές να εντείνουν τις προσπάθειές τους για να επεκταθεί η εφαρμογή του προγράμματος σε όσο το δυνατόν μεγαλύτερο αριθμό ατόμων, ούτως ώστε να ωφεληθούν πλήρως από τις δυνατότητες που παρέχονται στα πλαίσια του συγκεκριμένου επιχειρησιακού προγράμματος.

Στα πλαίσια του υποπρογράμματος "Πρόνοια" του επιχειρησιακού προγράμματος "Υγεία-Πρόνοια" (Κοινοτικό πλαίσιο στήριξης για την Ελλάδα 1994-1999) προβλέπεται η ίδρυση κέντρου αποτοξίνωσης ναρκομανών κρατουμένων.

Ενόψει της εφαρμογής του μέτρου αυτού, οι ελληνικές αρχές (Υπουργείο Δικαιοσύνης) προέβησαν στην αγορά ενός κατάλληλου κτιριακού συγκροτήματος στη Νομαρχία Βοιωτίας. Οι αναγκαίες μετατροπές προκειμένου να γίνει το κέντρο επαρκώς ασφαλές είναι τώρα σε εξέλιξη, σύμφωνα με το προβλεπόμενο χρονοδιάγραμμα. Η χωρητικότητα του κέντρου μετά το τέλος των εργασιών θα ανέλθει σε 360 θέσεις, με πιθανότητα επέκτασης εάν καταστεί απαραίτητη.
ΓΡΑΠΤΗ ΕΡΩΤΗΣΗ P-0226/99

υποβολή: Sören Wibe (PSE) προς την Επιτροπή

(3 Φεβρουαρίου 1999)

Θέμα: Οι κανόνες για το απόρρητο στο ΕΣΚΤ

Κατά την εξέταση της Επιτροπής σε ό,τι αφορά την τήρηση των κριτηρίων σύγκλισης από πλευράς των κρατών μελών, η κεντρική τράπεζα της Σουηδίας (Riksbanken) δεσμεύτηκε να τροποποιήσει τους κανόνες της για το απόρρητο ώστε να συμμορφωθεί προς τις απαιτήσεις του ΕΣΚΤ.

Από τότε, η κεντρική τράπεζα χάραξε εντελώς αντίθετη πορεία. Άρχισε να δημοσιεύει αμέσως τα πρακτικά των συνεδριάσεών της, ενώ τα μέλη του διοικητικού συμβουλίου συζητούν ελεύθερα όλα τα θέματα της νομισματικής πολιτικής και εκφράζουν τις προσωπικές τους απόψεις περί αυτών.

Μπορεί να συνεχιστεί αυτή η πρακτική όταν η Σουδία καταστεί μέλος της ΟΝΕ και όταν η κεντρική τράπεζα περιληφθεί στο ΕΣΚΤ, ή θα πρέπει η Σουηδία να καταστήσει αυστηρότερους τους κανόνες για το απόρρητο όπως επέβαλε άλλωστε η Επιτροπή;

Απάντηση του κ. de Silguy εξ ονόματος της Επιτροπής

(10 Μαρτίου 1999)

Στην έκθεσή της για τη σύγκλιση (25 Μαρτίου 1998)(1), η Επιτροπή δεν εξέφραζε την άποψη ότι η ισχύουσα σουηδική νομοθεσία περί απορρήτου της κεντρικής τράπεζας της Σουηδίας ( Riksbank) είναι ασυμβίβαστη με τις απαιτήσεις της συνθήκης ΕΚ. Η Επιτροπή σημείωσε στην έκθεση για τη σύγκλιση ότι το υποβληθέν την περίοδο εκείνη νομοσχέδιο δεν διασφάλιζε την πλήρη ενσωμάτωση της Riksbank στο ευρωπαϊκό σύστημα κεντρικών τραπεζών (ΕΣΚΤ). Προϋπόθεση για την εν λόγω ενσωμάτωση ήταν η προσαρμογή ορισμένων διατάξεων του καταστατικού της Riksbank καθώς και οι τροποποιήσεις διαδικασιών και μεθόδων εργασίας της εν λόγω τράπεζας. Το προαναφερθέν νομοσχέδιο εγκρίθηκε στα τέλη του 1998 χωρίς καμία αλλαγή. Όσον αφορά την ενσωμάτωση των εθνικών κεντρικών τραπεζών στο ΕΣΚΤ, η Επιτροπή θεωρεί ότι τα κράτη μέλη υποχρεούνται να τηρήσουν το καθεστώς περί απορρήτου που προβλέπεται στο άρθρο 38 του καταστατικού του ΕΣΚΤ.

(1) COM(98)1999 τελικό.
ΓΡΑΠΤΗ ΕΡΩΤΗΣΗ E-0848/99

υποβολή: Tony Cunningham (PSE) προς την Επιτροπή

(7 Απριλίου 1999)

Θέμα: Η βάρβαρη τακτική που εφαρμόζεται στο εμπόριο γούνας στην Κίνα

Έχει η Επιτροπή γνώση της βάρβαρης μεταχείρισης των ζώων στην Κίνα, ιδιαίτερα των λυκόσκυλων που ενέχονται στην παραγωγή γούνινων ρούχων για τη διεθνή αγορά;

Θα μπορούσε η Επιτροπή να δώσει λεπτομερείς πληροφορίες σχετικά με το εμπόριο γούνας μεταξύ ΕΕ και Κίνας και να παράσχει εγγυήσεις ότι δεν υπάρχει σχέση με δράστες παρόμοιων βάρβαρων πράξεων;

Απάντηση του Sir Leon Brittan εξ ονόματος της Επιτροπής

(3 Μαΐου 1999)

Η Επιτροπή συμμερίζεται την άποψη του Αξιότιμου μέλους του Κοινοβουλίου ότι τα ζώα δεν πρέπει να υφίστανται βάρβαρη συμπεριφορά ιδιαίτερα όσον αφορά την παραγωγή γουνών για τη διεθνή αγορά.

Εντούτοις, η Επιτροπή δεν έχει καμιά συγκεκριμένη πληροφορία σχετικά με το εμπόριο και την επεξεργασία της γούνας των σκύλων στην Κίνα. Κατά συνέπεια δεν είναι σε θέση να επιβεβαιώσει αν ο εν λόγω κλάδος ανθεί.

Δεδομένου ότι η ευζωία των ζώων αποκτά συνεχώς μεγαλύτερη σημασία για το διεθνές εμπόριο, το θέμα αυτό ενδέχεται να θιγεί στο μέλλον στο πλαίσιο του Παγκόσμιου Οργανισμού Εμπορίου (ΠΟΕ). Η δυνατότητα τροποποίησης των κανόνων του ΠΟΕ ώστε να αντιμετωπισθούν τα θέματα ευζωίας γενικότερα, θα εξετασθεί στο πλαίσιο του καθορισμού των κοινοτικών διαπραγματευτικών στόχων για το επόμενο στάδιο των διαπραγματεύσεων στο πλαίσιο του ΠΟΕ.
ΓΡΑΠΤΗ ΕΡΩΤΗΣΗ E-0664/99

υποβολή: José García-Margallo y Marfil (PPE) προς την Επιτροπή

(26 Μαρτίου 1999)

Θέμα: Διαρθρωτικά Ταμεία

Οι περιφέρειες των οποίων το επίπεδο του κατά κεφαλήν εισοδήματος είναι κατώτερο του 75 % ου κοινοτικού μέσου όρου καλούνται "περιφέρειες του στόχου 1" και απολαύουν σημαντικών κοινοτικών ενισχύσεων.

Για να διαπιστωθεί κατά πόσον έχει επέλθει μεταβολή του εν λόγω επιπέδου, το σχέδιο κανονισμού του Συμβουλίου (COM(98)0131 τελικό)(1) περί των γενικών διατάξεων για τα Διαρθρωτικά Ταμεία ορίζει ότι λαμβάνονται υπόψη τα διαθέσιμα από τη Eurostat στοιχεία των τελευταίων τριών ετών.

Προς το παρόν υπάρχουν στοιχεία μόνο για τα έτη 1994, 1995 και 1996.

Ποια είναι τα στοιχεία των τριών αυτών ετών για την Καστίλια και Λεόν;

(1) ΕΕ C 176 της 9.6.1998, σελ. 1.
ΓΡΑΠΤΗ ΕΡΩΤΗΣΗ E-0107/99

υποβολή: Marjo Matikainen-Kallström (PPE) , Raimo Ilaskivi (PPE) , Jyrki Otila (PPE) και Kirsi Piha (PPE) προς την Επιτροπή

(2 Φεβρουαρίου 1999)

Θέμα: Επίσπευση της κυκλοφορίας των χαρτονομισμάτων και κερμάτων σε ευρώ κατά ένα έτος

Ορισμένα από τα κράτη μέλη έχουν, δικαιολογημένα, προτείνει την επίσπευση της κυκλοφορίας των χαρατονομισμάτων και κερμάτων σε ευρώ κατά ένα έτος. Προκειμένου να διασφαλισθεί ο χρόνος για την εκτύπωση και κοπή των απαραίτητων χαρτονομισμάτων και κερμάτων, το θέμα του χρονοδιαγράμματος πρέπει να εξετασθεί εκ νέου όσο το δυνατόν συντομότερα. Προτίθεται να λάβει μέτρα η Επιτροπή με στόχο τη μείωση της διάρκειας της μεταβατικής περιόδου στο ευρώ κατά ένα έτος; Προτίθεται η Επιτροπή να διαμορφώσει ένα διαδικαστικό πλαίσιο το οποίο θα καθιστά δυνατή τη λήψη των απαραίτητων αποφάσεων προτού αναλάβει την προεδρία στην ΕΕ η Φινλανδία;

Απάντηση του κ. de Silguy εξ ονόματος της Επιτροπής

(16 Μαρτίου 1999)

Στα άρθρα 10 και 11 του Κανονισμού του Συμβουλίου (ΕΚ) 974/98 της 3ης Μαΐου 1998(1) ορίζεται ότι τα τραπεζογραμμάτια και τα κέρματα σε ευρώ τίθενται σε κυκλοφορία την 1η Ιανουαρίου 2002. Η ημερομηνία εισαγωγής των τραπεζογραμματίων και κερμάτων σε ευρώ καθορίστηκε μετά από εντατικές διαβουλεύσεις μεταξύ όλων των εμπλεκόμενων μερών.

Κατόπιν πρότασης ορισμένων κρατών μελών, το ζήτημα αυτό επανεξετάστηκε στην συνεδρίαση του συμβουλίου Ecofin της 18ης Ιανουαρίου 1999. Από την σχετική συζήτηση στο πλαίσιο του Συμβουλίου, στην οποία συμμετείχε και η Ευρωπαϊκή Κεντρική Τράπεζα, προέκυψε ότι υπήρχε έντονη απροθυμία για πρόωρη εισαγωγή των τραπεζογραμματίων και κερμάτων σε ευρώ καθώς η πρόωρη αυτή εισαγωγή δεν ήταν ούτε επιθυμητή ούτε τεχνικώς εφικτή, και αυτό διότι οι ενδιαφερόμενοι είχαν ήδη καθορίσει τη στρατηγική τους για τη μετάβαση στο ευρώ με βάση το χρονοδιάγραμμα του Συμβουλίου. Ανατέθηκε στην Επιτροπή η περαιτέρω διερεύνηση του ζητήματος και η υποβολή σχετικής έκθεσης εν ευθέτω χρόνω.

(1) ΕΕ L 139 της 11.5.1998.
ΓΡΑΠΤΗ ΕΡΩΤΗΣΗ E-0502/99

υποβολή: Susan Waddington (PSE) προς την Επιτροπή

(5 Μαρτίου 1999)

Θέμα: ΙΝΤΑS (Διεθνής Ένωση Προώθησης της Συνεργασίας με Επιστήμονες από τα Ανεξάρτητα Κράτη της Πρώην Σοβιετικής Ένωσης)

Ποια είναι η σχέση μεταξύ Ευρωπαϊκής Ένωσης και ΙΝΤΑS; Λαμβάνει η Οργάνωση αυτή χρηματοδότηση από κοινοτικά κεφάλαια και ποιου ύψους;

Απάντηση της κας Cresson εξ ονόματος της Επιτροπής

(16 Απριλίου 1999)

Μετά τη διάλυση της πρώην Σοβιετικής νωσης, η Κοινότητα θέλησε να προσφέρει υποστήριξη, η οποία ήταν επειγόντως αναγκαία, στους επιστήμονες των σχετικών χωρών με την προώθηση της συνεργασίας με τους επιστήμονες από τα κράτη μέλη.

Το τρίτο πρόγραμμα-πλαίσιο έρευνας και τεχνολογικής ανάπτυξης (ΕΤΑ) που ίσχυε εκείνη την περίοδο δεν προέβλεπε παρόμοια επείγουσα υποστήριξη. Αποφασίστηκε συνεπώς να συσταθεί η Διεθνής νωση για την προαγωγή της συνεργασίας με τους επιστήμονες των Νέων Ανεξαρτήτων Κρατών της Πρώην Σοβιετικής νωσης (INTAS), το 1993, ως πιλοτική δράση εκτός του προγράμματος-πλαισίου υπό μορφή διακυβερνητικού "μη κερδοσκοπικού οργανισμού" (ASBL) βάσει του βελγικού ιδιωτικού δικαίου. Μέλη της INTAS είναι αυτήν την περίοδο η Κοινότητα, τα κράτη μέλη, η Νορβηγία, η Ελβετία, η Ισλανδία και το Ισραήλ.

Στο τέταρτο και στο πέμπτο πρόγραμμα-πλαίσιο ΕΤΑ, η INTAS αναφέρεται ως ένα από τα διαθέσιμα μέσα για την εκτέλεση των ειδικών προγραμμάτων στον τομέα της συνεργασίας με τρίτες χώρες και διεθνείς οργανισμούς.

Προς το παρόν, η INTAS έχει συσταθεί για το χρονικό διάστημα έως τις 31 Δεκεμβρίου 2002. Ο ρόλος της Επιτροπής συνίσταται κυρίως στη χορήγηση κονδυλίων για τη χρηματοδοτική υποστήριξη έργων και για τη λειτουργία της γραμματείας, στην παρακολούθηση και έλεγχο όλων των νομικών και χρηματοοικονομικών πτυχών σύμφωνα με τις κοινοτικές κανονιστικές ρυθμίσεις, στην εκτέλεση των χρεών προέδρου στη γενική συνέλευση της INTAS, στην οποία η Κοινότητα έχει δικαίωμα άσκησης βέτο, και στην άσκηση των χρεών γραμματέα από αποσπασμένο ανώτερο υπάλληλό της (έχουν επίσης αποσπασθεί μερικοί ακόμη υπάλληλοι).

Ο προϋπολογισμός της INTAS για το χρονικό διάστημα 1993-1998 ανήλθε συνολικά σε 121 εκατομμύρια [fmxeuro] εκ των οποίων 111.5 εκατομμύρια [fmxeuro] προορίζονταν για τις επιστημονικές δραστηριότητες αφήνοντας το 7.85 % για τις διοικητικές ανάγκες. Περίπου 95 % του προϋπολογισμού προέρχεται από τη δεύτερη δραστηριότητα του τέταρτου προγράμματος-πλαισίου (πρόγραμμα INCO). Το υπόλοιπο 5 % προέρχεται από την ετήσια συμβολή της Ελβετίας συν τις πρόσθετες εθελοντικές συνεισφορές των κρατών μελών που συμμετέχουν στην INTAS. Στο πέμπτο κοινοτικό πρόγραμμα-πλαίσιο ΕΤΑ, έχουν διατεθεί για την INTAS, στο πλαίσιο του προγράμματος INCO 2 (διεθνής συνεργασία), 70 εκατομμύρια [fmxeuro] εκ των 112 εκατομμυρίων [fmxeuro] που προορίζονται για δράσεις οι οποίες αφορούν κράτη της πρώην Σοβιετικής νωσης.
ΓΡΑΠΤΗ ΕΡΩΤΗΣΗ E-0702/99

υποβολή: José García-Margallo y Marfil (PPE) προς την Επιτροπή

(26 Μαρτίου 1999)

Θέμα: Διαρθρωτικά Ταμεία

Οι περιφέρειες το κατά κεφαλήν εισόδημα των οποίων είναι κατώτερο του 75 % του μέσου κοινοτικού όρου ονομάζονται "περιφέρειες του στόχου 1" και λαμβάνουν σημαντικές κονοτικές ενισχύσεις.

Προκειμένου να διαπιστωθεί εάν μία περιφέρεια υπερέβη το όριο αυτό ή όχι, το σχέδιο Κανονισμού του Συμβουλίου, COM(98)131 τελ.(1), το οποίο καθορίζει γενικές διατάξεις σχετικά με τα Διαρθρωτικά Ταμεία, προβλέπει ότι θα λαμβάνονται υπόψη τα αριθμητικά δεδομένα που αντιστοιχούν στα τρία τελευταία έτη για τα οποία διαθέτει στοιχεία το EUROSTAT.

Ο Γενικός Διευθυντής της Στατιστικής Υπηρεσίας των Ευρωπαϊκών Κοινοτήτων (EUROSTAT) απεκάλυψε κατά την συνεδρίαση της Νομισματικής Υποεπιτροπής του Ευρωπαϊκού Κοινοβουλίου της 17.2.1999 ότι τα στατιστικά στοιχεία που αντιστοιχούν στα οικονομικά έτη 1994, 1995 και 1996 περιελάμβαναν ήδη και τα στοιχεία της παραοικονομίας των εξεταζόμενων περιφερειών, χωρίς εντούτοις να προσδιορίζει και τα κριτήρια που είχαν επιλεγεί για την εκτίμηση ή την αξιολόγηση των δραστηριοτήτων αυτού του είδους.

Ποιό τμήμα των εισοδημάτων της περιφέρειας αντιστοιχεί στην παραοικονομία και ποιό στις κανονικές οικονομικές δραστηριότητες στις Βαλεαρίδες Νήσους για το καθε ένα από τα έτη αυτά;

(1) ΕΕ C 176 της 9.6.1998, σελ. 1.
ΓΡΑΠΤΗ ΕΡΩΤΗΣΗ P-1032/99

υποβολή: Luigi Florio (PPE) προς την Επιτροπή

(7 Απριλίου 1999)

Θέμα: Ασφάλεια στις οδικές και σιδηροδρομικές σήραγγες

Η τραγωδία που σημειώθηκε την περασμένη εβδομάδα στη σήραγγα του Λευκού Όρους κατέδειξε με δραματικό τρόπο την έλλειψη συνθηκών ασφαλείας που χαρακτηρίζει το σύνολο σχεδόν του συστήματος των οδικών και σιδηροδρομικών σηράγγων στην Ευρώπη.

Δεν θεωρεί η Επιτροπή αναγκαία:

α) την προετοιμασία το συντομότερο ενός ευρωπαϊκού κανονισμού εγγυομένου τις δέουσες προδιαγραφές ασφαλείας στις σήραγγες και

β) τον καθορισμό, με μεταβατικούς κανόνες, κριτηρίων συμπεριφοράς που πρέπει να τηρούνται κατά το χρονικό διάστημα που απαιτείται για την προσαρμογή των υφισταμένων δομών στις νέες προδιαγραφές;

Ποιες πρωτοβουλίες θεωρεί ότι πρέπει να αναλάβει η Επιτροπή για να αποφευχθεί η επανάληψη μιας παρόμοιας τραγωδίας αλλού στην Ένωση;

Απάντηση του κ. Kinnock εξ ονόματος της Επιτροπής

(7 Μαΐου 1999)

Η Επιτροπή έλαβε υπό σημείωση το ψήφισμα του Ευρωπαϊκού Κοινοβουλίου της 15ης Απριλίου 1999 σχετικά με το ατύχημα στην σήραγγα του Λευκού ρους (Mont Blanc).

Ειδικότερα, συμμερίζεται την πεποίθηση του Κοινοβουλίου ότι δεν θα ήταν σκόπιμο να συναχθούν συμπεράσματα προτού δημοσιοποιηθεί η έκθεση της έρευνας.

Χαιρετίζει επίσης την επιθυμία του Κοινοβουλίου για την ταχεία θέσπιση της προτεινόμενης οδηγίας όσον αφορά τους οδικούς τεχνικούς ελέγχους των οχημάτων(1).

(1) ΕΕ C 190 της 18.6.1998.
ΓΡΑΠΤΗ ΕΡΩΤΗΣΗ P-0352/99

υποβολή: Eva Kjer Hansen (ELDR) προς την Επιτροπή

(12 Φεβρουαρίου 1999)

Θέμα: Κανόνες για την αλιεία και την καλλιέργεια του ευρωπαïκού χελιού

Απαντώντας στην υπ' αριθ. P-3994/97(1) ερώτηση της υπογράφουσας, η Επιτροπή ανέφερε ότι δεν επρόκειτο να αναλάβει πρωτοβουλίες για την εκπόνηση κανόνων όσον αφορά την αλιεία και την καλλιέργεια του ευρωπαϊκου χελιού (Anguilla anguilla L.) πριν λάβει την έκθεση του Διεθνούς Συμβουλίου για την Εξερεύνηση των Θαλασσών (ICES). Εν τω μεταξύ, η έκθεση αυτή έχει δημοσιευθεί. Μπορεί η Επιτροπή να ανακοινώσει ποιές πρωτοβουλίες θα αναλάβει σε συνέχεια των ανησυχητικών πορισμάτων της έκθεσης όσον αφορά την κατάσταση των απειλουμένων χελιών;

Μπορεί η Επιτροπή να ανακοινώσει το περιεχόμενο των ενδεχομένων προγραμμάτων απόρριψης χελιών στη θάλασσα;

Μπορεί επίσης η Επιτροπή να αναφέρει εάν προτίθεται να θεσπίσει προσωρινή απαγόρευση εξαγωγής, προκειμένου να σταθεροποιηθεί η ευρωπαϊκή αγορά;

Απάντηση της κας Bonino εξ ονόματος της Επιτροπής

(17 Μαρτίου 1999)

Η Επιτροπή έλαβε υπόψη της τη γνώμη που διατυπώθηκε από το Διεθνές Συμβούλιο για την Εκμετάλλευση της Θαλάσσης (ICES) όσον αφορά την μείωση των ποσοτήτων αλιευομένων χελιών και την κατάσταση των ευρωπαϊκών αποθεμάτων χελιών. Από τη γνώμη του ICES προκύπτει επίσης ότι οι επιστήμονες δεν είναι σε θέση να καθορίσουν τους υποβόσκοντες λόγους που ευθύνονται για την μείωση αυτή. Το ICES διαπίστωσε ότι υπάρχουν ακόμη σημαντικές ελλείψεις στις γνώσεις μας όσον αφορά την αλιεία και την βιολογία του χελιού, εις τρόπον ώστε να μην διαθέτουμε την απαραίτητη βάση για την εφαρμογή μιας στρατηγικής ολικής διαχειρίσεως της αλιείας του χελιού, βασισμένης επί μέτρων που θα ήταν πρακτικά, λειτουργικά και θα συνέβαλαν στο να βελτιωθούν τα αποθέματα των χελιών.

Συνεπώς θα πρέπει να έχουμε περισσότερες πληροφορίες εκ μέρους των επιστημόνων, των κρατών μελών και της βιομηχανίας του χελιού πριν εφαρμοστεί ένα σύστημα διαχειρίσεως. Η Επιτροπή οργάνωσε σειρά συνεδριάσεων με τους υπευθύνους της βιομηχανίας χελιών το 1998 και άλλες συνεδριάσεις έχουν προβλεφθεί για το 1999. Επιπλέον, ζητήθηκε από το ICES να παράσχει συμπληρωματικές πληροφορίες το 1999 όσον αφορά τα πιθανά μέτρα διαχειρίσεως. Η Επιτροπή προτίθεται επίσης να στηρίξει περαιτέρω έρευνες επί του χελιού και έχει διαθέσει χρήματα για πρόγραμμα που αποσκοπεί στον έλεγχο της αφίξεως των γόνων χελιού στην Ευρώπη.

Προκειμένου να αιτιολογήσουμε απαγόρευση εξαγωγών μικρών χελιών, το οποίο θα συνιστούσε περιορισμό του εμπορίου πράγμα το οποίο η Κοινότητα αποφεύγει παραδοσιακά, θα πρέπει να διαθέτουμε επαρκείς πληροφορίες και αποδείξεις για τη στήριξη αυτού. Επί του παρόντος, οι επιστημονικές αποδείξεις για ένα τέτοιο μέτρο δεν είναι επαρκώς ακριβείς. Συγχρόνως, η Επιτροπή αναζητεί μέσα να παροτρύνει τις κινεζικές αρχές να θέσουν το πρόβλημα της ελευθερίας των συναλλαγών των μικρών χελιών σε διμερή βάση.

(1) ΕΕ C 187 της 16.6.1998, σελ. 108.
ΓΡΑΠΤΗ ΕΡΩΤΗΣΗ E-0203/99

υποβολή: Mark Killilea (UPE) προς την Επιτροπή

(12 Φεβρουαρίου 1999)

Θέμα: Φώκιες

Το Συμβούλιο Αλιείας της Ιρλανδικής Θάλασσας (Bord Iascaigh Mhara) υπέβαλε, τον Απρίλιο του 1997, έκθεση στην ΓΔ XIV σχετικά με την αλληλεπίδραση ανάμεσα στις φαιές φώκιες του Ατλαντικού και τον αλιευτικό εξοπλισμό. Η εν λόγω έκθεση έχει εκπονηθεί με την οικονομική υποστήριξη της Επιτροπής.

Είναι σε θέση η Επιτροπή να αποκαλύψει εάν έχει διανείμει την έκθεση αυτή στις οργανώσεις αλιείας ή στις αρμόδιες για την αλιεία υπηρεσίες των κυβερνήσεων των κρατών μελών;

Απάντηση της κας Bonino εξ ονόματος της Επιτροπής

(9 Μαρτίου 1999)

Η Επιτροπή χρηματοδοτεί παρά πολλά ερευνητικά σχέδια, γεγονός που καθιστά δύσκολη, για την Επιτροπή, την κυκλοφορία ή τη διανομή εκθέσεων για τα αποτελέσματα των σχεδίων αυτών. Εντούτοις, αντίγραφα των εκθέσεων διατίθενται κατόπιν αιτήσεως από την Επιτροπή.

Η Επιτροπή πιστεύει ότι τα αποτελέσματα των ερευνητικών σχεδίων θα πρέπει να διατίθεται όσο το δυνατόν περισσότερο στο κοινό. Ως εκ τούτου, περιλήψεις ερευνητικών σχεδίων που χρηματοδοτούνται από την Επιτροπή είναι προσβάσιμες μέσω του Internet.

Επιπροσθέτως, αποτελεί έναν από τους όρους χρηματοδότησης ερευνητικών σχεδίων από την Επιτροπή, συμπεριλαμβανομένου του σχεδίου που εκτελείται από το ιρλανδικό συμβούλιο θαλάσσιας αλιείας. Βάσει των όρων αυτών, ο δικαιούχος της χρηματοδότησης πρέπει να προσπαθεί να διανέμει τα αποτελέσματα του σχεδίου όσον το δυνατόν περισσότερο μέσω αναγνωρισμένων επιστημονικών περιοδικών ή με άλλα κατάλληλα μέσα.

Για περισσότερες πληροφορίες για την έκθεση αυτή του ιρλανδικού συμβουλίου θαλάσσιας αλιείας, παραπέμπουμε τον Αξιότιμο Βουλευτή στην απάντηση της Επιτροπής που δόθηκε στην προφορική ερώτηση H-72/99 του Αξιότιμου Βουλευτή κατά τη διάρκεια του χρόνου ερωτήσεων του Κοινοβουλίου κατά την μερική σύνοδο του Φεβρουαρίου 1999(1).

(1) Συζήτηση του Κοινοβουλίου (Φεβρουαρίου 1999).